Da bi ZDA po terorističnih napadih 11. septembra 2001 spet utrdile svojo državno varnost, so sprožile politično pobudo za t. i. "Greater Middle East", ki so jo predstavile na srečanju držav G8 leta 2004. Politični pojem "Greater Middle East" se nanaša na 27 držav (22 držav članic Arabske lige, Izrael, Turčijo, Iran, Afganistan in Pakistan), ki so jim ZDA v času Busheve administracije ponudile podporo pri prehodu v demokracijo in svobodno tržno gospodarstvo. Pri predstavitvi ameriške pobude za "Greater Middle East" so evropske države članice G8 sicer opozorile, da regija, ki jo je Busheva administracija opredelila kot "Greater Middle East" geopolitično niti ne obstaja, saj v sebi združuje preveč različne dele sveta.